FI Euroopan unionin virallinen lehti C 425/11

Kuulemismenettelystä vastaavan neuvonantajan (1) loppukertomus

Asia AT.38238 – Raakatupakka-ala – Espanja – Päätös sakkojen muuttamisesta

(2017/C 425/08)

Komissio totesi asiassa AT.38238 – Raakatupakka-ala – Espanja20. lokakuuta 2004 tekemässään päätöksessä K(2004) 4030 (lopullinen), jäljempänä ’vuoden 2004 päätös’, muun muassa, että yritys World Wide Tobacco España, SA, jäljempänä ’WWTE’, oli rikkonut EY:n perustamissopimuksen 81 artiklan 1 kohtaa vuosina 1996–2001. Vuoden 2004 päätöksen mukaan WWTE:n tuolloiset emoyritykset, Standard Commercial Corporation, jäljempänä ’SCC’, Standard Commercial Tobacco Co. Inc., jäljempänä ’SCTC’, ja Trans-Continental Leaf Tobacco Corporation Ltd., jäljempänä ’TCLT’, olivat yhteisvastuullisesti WWTE:n kanssa vastuussa sakoista, jotka määrättiin WWTE:n harjoittaman kilpailusääntöjen vastaisen toiminnan takia. Sen jälkeen kun WWTE oli alustavasti maksanut sakon omasta ja emoyritystensä puolesta, unionin yleinen tuomioistuin alensi sakon määrää 243 000 euroa (2). Alliance One International Inc., jäljempänä ’AOI’ (3), nosti yhdessä SCTC:n (4) ja TCLT:n kanssa erillisen kanteen, jonka seurauksena yleinen tuomioistuin kumosi vuoden 2004 päätöksen siltä osin kuin se koski TCLT:tä, ei kuitenkaan AOI:n eikä SCTC:n osalta (5).

Ottaen huomioon WWTE:n sakkojen lieventäminen päätösluonnoksella on tarkoitus muuttaa vuoden 2004 päätöstä alentamalla SCC:lle ja SCTC:lle yhteisvastuullisesti määrätyn sakon määrää WWTE:lle myönnetyn sakkojen lievennyksen mukaisesti. Koska SCC ja SCTC olivat yhteisvastuussa samasta sakon määrästä, komission yksiköiden mukaan riittää, että määrätään yksi alennettu sakko AOI:lle, joka on SCC:n ja SCTC:n oikeudellisena seuraajana ottanut itselleen kyseisille yrityksille vuoden 2004 päätöksessä määrätyn vastuun. Kun AOI sai joulukuussa 2015 tilaisuuden esittää näkemyksensä asiasta, se totesi, että tällainen päätös voitaisiin osoittaa sille SCC:n ja SCTC:n sijasta.

Päätösluonnos ei vaikuta vuoden 2004 päätöksen perustana olleisiin väitteisiin. Siinä on kyse pelkästään sakkoihin liittyvistä asioista, jotka koskevat SCC:n ja SCTC:n vastuuta WWTE:n toiminnasta sen emoyrityksinä. Päätösluonnos ei vaikuta WWTE:lle määrätyn lopullisen sakon määrään. Näin ollen vaikka WWTE ei esittänyt komissiolle omia näkemyksiään komission toistuvista pyynnöistä huolimatta, kuten päätösluonnoksen johdanto-osan 9 kappaleessa esitetään, komissio ylitti sille kuuluvat velvoitteet, jotka koskevat WWTE:n oikeutta tulla kuulluksi. AOI on käyttänyt sille tarjottua mahdollisuutta esittää omat näkemyksensä. Katson kaiken kaikkiaan, että menettelylliset oikeudet ovat tähän mennessä tosiasiallisesti toteutuneet päätösluonnosta koskevassa asiassa.

Bryssel 31. toukokuuta 2017. Joos STRAGIER

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 artiklan mukaisesti (EUVL L 275, 20.10.2011, s. 29).

(2) Unionin yleisen tuomioistuimen tuomio asiassa T-37/05, World Wide Tobacco España v. komissio, ECLI:EU:T:2011:76; vahvistettu muutoksenhakumenettelyssä asiassa C-240/11 P, World Wide Tobacco España v. komissio, ECLI:EU:C:2012:269.

(3) AOI perustettiin toukokuussa 2005, kun yritykset SCC ja Dimon Inc. sulautuivat.

(4) Se sulautui AOI:n kanssa kesäkuussa 2005.

(5) Unionin yleisen tuomioistuimen tuomio asiassa T-24/05, Alliance One ja muut v. komissio, ECLI:EU:T:2010:453; vahvistettu muutoksenhakumenettelyssä asioissa C-628/10 P ja C-14/11 P, Alliance ja muut v. komissio, ECLI:EU:C:2012:479.